उनकै कारण स्वतन्त्रता के हो भन्ने कुराको छाप चारुको बाल हृदयमा गहिरोसाग परेको थियो । कांग्रेस पार्टीका सदस्य रहेका चारुका पिता अंग्रेजी गुलामीबाट भारत स्वतन्त्र भएमा भारतीय जनताले अभावको जिन्दगी बांच्नु नपर्ने कुरा पटक-पटक बताउनु हुन्थ्यो । पश्चिमबंगालको सिलगुढीस्थित स्थानीय एक विद्यालयमा चारुको प्रारम्भिक पढाइ सुरु भएको थियो । पातलो शरीर भएका चारु पढ्न त्यति कमजोर थिएनन् । तर उनले अरुलाई उछिन्नका लागि कहिल्यै प्रतिस्पर्धा गरेनन् । बरु उनले आफूभन्दा माथिल्लो कक्षाका साथीहरूलाई पढ्नका लागि र तल्लो कक्षाका असहाय विद्यार्थीहरूलाई आफ्नो किताबहरू बांडेर मद्दत पुर्याउने गर्थे ।
